En 27-årig psykisk syg kvinde er i dag ved Retten i Aalborg blevet dømt for at stikke ild i sin lejlighed i Stormgade i Aalborg om natten den 14. februar i år. Kvinden er dømt til behandling på en psykiatrisk afdeling med tilsyn af Kriminalforsorgen, det oplyser anklager ved Nordjyllands Politi Thomas Klingenberg. I alt skete der ved branden skader for 350.000 kroner, men der var ikke umiddelbart fare for, at andre i opgangen kom til skade, da lejligheden var godt brandsikret. Thomas Klingenberg fortæller, at kvinden i retten forklarede, at hun dagen forinden havde besøgt en kammerat, som havde en dårlig dag, og det påvirkede kvinden, som hørte stemmer, da hun kom hjem i sin lejlighed. Derefter stak hun om natten ved 03-tiden ild i nogle halstørklæder og en sofa, og hun gik efterfølgende i nattøj og bare fødder over til sin mormor, der bor i Nørresundby. Den 27-årige kvinde modtog dommen.

Opsummering:
Psykisk syg kvinde hørte stemmer og satte ild til nogle halstørklæder og en sofa.